Jan Erik Knarbakk

Jan Erik Knarbakk (født 31. mai 1952) er en norsk redaktør og medieleder.  

Knarbakk har bred journalistisk bakgrunn fra dags- og ukepressen, og har blant annet vært redaktør i avisene Vårt Land, Dagens Næringsliv og VG, og i ukebladene Hjemmet og Familien. Fra 1996 til 2009 var Knarbakk konserndirektør og medlem av toppledelsen i Schibsted Media Group, Norges største medieselskap - med ansvar for konsernets eierskap og virksomhet innen TV, film og bokforleggeri, og for stabsfunksjonene utgiverspørsmål og samfunnskontakt. Han var administrerende direktør for Schibsted Forlag og rådgiver for konsernsjefen fra 2009 til 2012, da han ble pensjonert fra Schibsted-konsernet.

Jan Erik Knarbakk er styreleder for Oslo Nye Teater og Nordland Musikkfestuke i Bodø. Han er nestleder i styret for Nasjonalmuseet for kunst, arkitektur og design og styremedlem i Språkrådet.regjeringen.no Nytt styre i språkrådet 18.12.2015

Tidligere har han tolv års fartstid fra styret i TV 2, fem av dem som styreleder. Han har vært styreleder i et ti-tall selskaper i Norge, Sverige og Danmark med virksomhet innen film- og TV-produksjon, filmdistribusjon og kinodrift. Knarbakk har også vært styreleder i Mediehuset Fædrelandsvennen i Kristiansand og styremedlem i svenske TV4.  

Han er gift med riksrevisor og tidligere Høyre-politiker Per-Kristian Foss.
 Referanser 

Kategori:Norske journalister
Kategori:Norske direktører
Kategori:Norske redaktører
Kategori:Personer tilknyttet Schibsted
Kategori:Personer tilknyttet Verdens Gang
Kategori:Personer tilknyttet Dagbladet
Kategori:TV 2-ledere